SKRIFTLIG FORESPØRGSEL E-3915/02

af Juan Naranjo Escobar (PPE-DE) til Kommissionen

(14. januar 2003)

Om: Økonomisk støtte til Latinamerika

Kan Kommissionen forelægge en oversigt over, hvordan den årlige økonomiske støtte fra EU til Latinamerika i perioderne 1995-1999 og 2000-2002 fordeler sig på de enkelte budgetposter?

Kan den oplyse, hvor store de årlige betalinger har været i disse perioder?

Hvorledes begrunder Kommissionen den traditionelle lave gennemførelsesgrad på disse budgetposter?

Svar afgivet på Kommissionens vegne af Christopher Patten

(10. marts 2003)

En oversigt over den årlige fordeling på de enkelte budgetpost af forpligtelser og betalinger vedrørende samarbejdet med Latinamerika i perioden 1996-2002 er sendt direkte til det ærede medlem og Parlamentets generalsekretariat (tallene for 2002 bør betragtes som foreløbige, idet forpligtelserne endnu ikke er blevet registreret i edb-systemet for visse budgetposters vedkommende(1)).

Det samlede beløb i forpligtelsesbevillinger udgør 3,12 mia. EUR for alle budgetposter i den pågældende periode og betalingsbevillingerne 2,04 mia. EUR.

Der er flere forklaringer på forskellen på 1,08 mia. EUR mellem de to aggregater.

For det første er det nødvendigt at trække en stor del af forpligtelsesbevillingerne vedrørende 2001 og 2002 fra dette tal. Det er beløb, der er opført som forpligtelsesbevillinger i EU's bogholderi, og for at afføde betalingsbevillinger skal der være indgået kontrakter på forhånd. Dette forudsætter, at der indgås finansieringsaftaler/kontrakter med de lande og/eller organisationer, der modtager støtten. Det er klart, at de finansieringsaftaler/kontrakter, der er undertegnet for at opfylde forpligtelser indgået i 2001, har affødt en meget begrænset strøm af udgifter og følgelig betalinger. Hvad angår 2002, har en del af forpligtelserne endnu ikke resulteret i finansieringsaftaler/kontrakter.

For det andet bliver hele det oprindelige budget ikke opbrugt i forbindelse med visse aktioner, bl.a. som følge af tilpasning af målene for udnyttelseskapaciteten i indsatsområdet eller suspension eller fremskyndet afslutning, når situationen lokalt ikke længere giver mulighed for at gennemføre foranstaltningerne på tilfredsstillende betingelser. En sådan situation afføder en strøm af betalinger, som er mindre end forpligtelserne.

Analyserer man udviklingen i betalingerne på de vigtigste budgetposter i Latinamerika-programmet, konstaterer man i øvrigt:

- en tydelig forbedring i betalingsrytmen på budgetpost B7-310 (finansielt og fagligt samarbejde). I 2002 udgør de samlede betalinger 85 % af forpligtelserne. I 1998 udgjorde de 60 % af forpligtelserne

- en formindskelse af forholdet mellem betalinger/forpligtelser på B7-311 (økonomisk samarbejde). Betalingerne udgjorde 58 % af forpligtelserne i 1998. I 2002 udgør de kun 20 %. Udviklingen skyldes en stærk forøgelse af forpligtelserne på denne post (fra 49 mio. EUR i 1998 til 125 mio. EUR i 2002), idet man i de senere år har godkendt store regionale programmer (Alfa, Alban, Alis, Al-Invest), hvor det tager tid, inden de afføder en omfattende strøm af betalinger

- en betalingsrytme på budgetpost B7-313 (rehabilitering), som det er muligt at forbedre senere, og som svarer til genopbygningsprogrammet for landene i Mellemamerika (PRRAC) efter orkanen Mitch. De samlede betalinger i forhold til forpligtelser steg fra 12,8 % i 1999 til 34,8 % i 2002. Ifølge planen for betalinger på denne post vil de forpligtelser, der allerede er gennemført, være opbrugt 100 % i løbet af fire år.

Ud over disse forklaringer erkender Kommissionen, at det problem, som det ærede medlem fremfører, nemlig den svage gennemførelse af betalingsbevillingerne, har været en kritisk faktor i EU's samarbejde med andre lande i de senere år.

Problemet har siden reformen af forvaltningen af EF's eksterne bistand været genstand for løbende revision og en handlingsplan med kvantificerede mål, hvad angår formindskelse af de betalinger, der skal effektueres, og afslutningen af projekter, hvor der resterer uindfriede forpligtelsesbevillinger. De foranstaltninger, der er vedtaget, og tjenestegrenenes indsats har betydet, at betalingsstrømmen er ved at blive bedre, og at omfanget af uindfriede bevillinger (UF) formindskes konstant.

(1) Det har ikke været muligt at foretage samme fordeling for budgetåret 1995, da ændringerne i nomenklaturen på de forskellige budgetposter og de ændringer, der blev indført i edb-systemet på det pågældende tidspunkt, gør det meget vanskeligt at sammenligne oplysningerne. Der er så kun vist oplysninger vedrørende budgetpost B7-310 (finansielt og teknisk samarbejde) og B7-311 (økonomisk samarbejde).